РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-103/22

11. јануар 2022. године

Б е о г р а д

З А П И С Н И К

31. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 10. ЈАНУАРА 2022. ГОДИНЕ

Седница је почела у 21,57 часова.

Председавао је Владимир Димитријевић, председник Републичке изборне комисије.

Седници су присуствовали: чланови Републичке изборне комисије: Драгана Одовић, Немања Поповић, Весна Миздрак, Никола Јелић, Марија Ђоковић, Бранкица Јовић, Татјана Китановић, Владимир Матић и Мирослав Васић; заменици одсутних чланова: Маја Пејчић, Енис Зековић, Нада Јелић, Бела Буташ, Марина Марковић, Горан Дилпарић, Срђан Зораја, Горан Михајловић и Зорица Симеуновић; заменици присутних чланова: Џемил Диванефендић и Борис Бутулија, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Зоран Лукић, Марко Јанковић, Џемил Сијарић, Јелена Миленковић, Владимир Јестратијевић, Ђула Ладоцки, Ђорђе Павловић, Миљкан Карличић, Вељко Одаловић, Срђана Видовић, Бисерка Живковић, Милош Томашевић и Жељка Радета, као и др Миладин Ковачевић; заменици присутних чланова: Вељко Перовић, Бранибор Јовичић, Весна Стојковић, Марина Ђукановић, Милован Амиџић, Александар Чамагић и Гордана Радић Поповић; заменици одсутних чланова: Милош Срећковић, Марко Кулић, Срђан Сандић и Марица Бурсаћ.

Осим чланова и заменика чланова Комисије, седници су присуствовали: Јелена Јефтић и Ана Трифуновић, овлашћени посматрачи Удружења Грађани на стражи и Слађана Коматина, овлашћени посматрач Центра за слободне изборе и демократију (ЦеСИД).

Приликом утврђивања дневног реда, Владимир Матић, члан Комисије, предложио је допуну дневног реда, тачком која ће се односити на доношење одлуке о утврђивању текста Информације о Акту о промени Устава Републике Србије и која ће садржати аргументе „против“ потврђивања Акта о промени Устава Републике Србије.

Комисија није прихватила предлог Владимира Матића за допуну предложеног дневног реда (два за предлог).

На предлог председника, Комисија је затим, већином гласова (17 за и два нису гласала) и без дискусије, утврдила следећи

Д н е в н и р е д:

1. Доношење допунских решења о именовању чланова и заменика чланова гласачких одбора за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године;

2. Доношење решења о изменама решења о именовању председника и чланова гласачких одбора и њихових заменика за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године;

3. Р а з н о.

**Прва тачка дневног реда –** Доношење допунских решења о именовању чланова и заменика чланова гласачких одбора за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године

У уводним напоменама, председник Комисије Владимир Димитријевић је истакао да је од 16.300 упражњених места чланова гласачких одбора и њихових заменика, који се предлажу у гласачке одборе на предлог председника Народне скупштине, у складу са чланом 80. став 2. Закона о референдуму и народној иницијативи, предложено укупно 9.072 лица, односно да је остало упражњено 7.228 места у саставу гласачких одбора.

Није било дискусије.

Комисија је, једногласно (19 за), донела допунска решења о именовању чланова и заменика чланова гласачких одбора за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године.

**Друга тачка дневног реда –** Доношење решења о изменама решења о именовању председника и чланова гласачких одбора и њихових заменика за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године

У уводним напоменама, председник Комисије је истакао да је Комисија примила укупно 184 предлога за замену лица у гласачким одборима и то за: градске општине Нови Београд, Раковица и Сопот у граду Београду, општине Мионица, Неготин, Кладово Прешево, Бујановац, Владичин Хан, Трстеник, Мерошина, Дољевац, Куршумлија и Житорађа, градове Лесковац, Сремска Митровица и Прокупље, као и за Брисел и Минхен за гласачка места у иностранству.

Није било дискусије.

Комисија је, већином гласова (18 за и један није гласао), донела решења о изменама решења о именовању председника и чланова гласачких одбора и њихових заменика за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године.

**Трећа тачка дневног реда –** Разно

Председник Комисије је напоменуо да је за уторак, 11. јануар 2022. године предвиђена примопредаја гласачког материјала између координатора Комисије и поткомисија. С тим у вези исткао је да је члановима Комисије достављен распоред преузимања гласачког материјала у штампарији Јавног предузећа „Службени гласник“.

Седница је завршена у 22,03 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић